成生山水畫歌
作者：徐俯
朝代：宋

paragraphs: 畫水不畫濕，畫山不畫堅。
盈尺之紙數寸管，便有江湖萬里天。
成生貎古心亦古，造化爲工筆端取。
玄冬起雷夏造冰，翻手作雲覆手雨。
嶺外荒山與野水，自昔不聞傳畫史。
只畫瀟湘與洞庭，于今却在兵戈裏。
翠峰碧嶂鬰然來，病眼愁心次第開。
人家浦溆扁舟渡，何日真能到一迴。